Дамян Дамянов
Родих се

chitanka.info

Родих се. Поживях. Умирам.

Дошъл съм с плач аз на света.

И с плач живях. Със плач неспирен

вървях, и падах, и летях.

Макар сломен от болно здраве,

макар и с дух не толкоз як,

вървях превит, ала изправен,

ала със непревит гръбнак.

И колкото можах, направих,

и колкото успях — родих.

За спомен на света оставих

деца и недописан стих.

Дано децата ми с възвишен

път докатерят моя връх.

А свирещ вятър да допише

стиха ми с вечния си дъх.

25. XI. 1994 г.

Издание:

Дамян П. Дамянов, Обади се, Любов!, Сиринга, С. 1995; ISBN 954-8100-03-7

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.